Da Haas Michael is am 11. Jänna 1942 in Wean ois Sohn vom Maschinschlossa Michael Haas und da Weißnaharin Franzi aufd Wööd kumman. Dem Vodan sei Famülie staummt aus Behman, de von da Muada aus Ungaan, äussa e echte kaisalich-kenigliche Weana Mischung, wia ma so sogt. Da Voda und de Muada woan beide im Widastaund aktiv. Leida hod de Gestapo aan von de Widaständla dawuschn und so laung priglt, bisas varodn hod. Deswegn san dem Michael seine Ötan vahoft wuan. Da Voda is zum Tod vauatäut und glei higricht wuan. De Muada is, wäus jo grod hochschwaunga min Michael woa, „nua“ zu aana lemslaungan Hoft vadunnat wuan und ins Gfängnis in Aichach gschickt wuan. Wäu de ötaste Schwesta a Eingob noch da aundan gmocht hod, hoz godseidaunk de Vuamundschoft iwan Michael kriagt, und so is dea während n Kriag bei ihr aufgwoxn und ned in iagndan Heim oda sowos. Seitn 44a-Joah is jo in Wean mid de Bombnaugriff imma eaga wuan, und so is 1945 da Michael mid seina Tant noch Hoistod vaschickt wuan und hod duatn de Kapitulation dalebt. De Muada, de von de Ami befreit wuan is, hoz aa gschofft, duatn hi zkumman, und so woans wieda vaeint. Midanaund sans daun, zwoa mid da Kiachn ums Kreiz, owa immahin, wieda zruck noch Wean kumman.